钦定古今图书集成/历象汇编/庶征典/第173卷 > 《田家杂占》 > 后汉
## 钦定古今图书集成/历象汇编/庶征典/第173卷 > 《田家杂占》 > 后汉

### 明帝永平十八年章帝即位牛疫

按《后汉书章帝本纪》：“永平十八年八月，帝即位，是岁
牛疫。”　按《五行志》：“永平十八年，牛疫死。是岁遣窦固
等征西域，置郡护戊己校尉。固等适还而西域叛，杀
都护陈睦、戊己校尉关宠。于是大怒，欲复发兴讨，会
秋，明帝崩。”是思心不容也。

### 章帝建初元年牛疫

按《后汉书章帝本纪》：建初元年“三月丙寅，诏曰：‘比年
牛多疾疫，垦田减少，谷价颇贵，人以流亡。方春东作，
宜及时务。二千石勉劝农桑，弘致劳来，群公庶尹，各
推精诚，专急人事，布告天下，使明知朕意’。”

建初四年冬，京师牛大疫。

按《后汉书章帝本纪》，不载。　按《五行志》，“建初四年冬，
牛大疫。是时窦皇后以宋贵人子为太子，宠幸，令人
求伺贵人过隙，以谗毁之。”章帝不知窦太后不善，厥
咎霿也。或曰：是年六月，马太后崩，土功非时兴故也。